Helsinki-Vantaan lentoasemalta löytyvät tyypilliset lentokentän palvelut: kahviloita, ravintoloita, hotelli, kauppoja, loungeja, kauneuskeskus, parturi ja päiväunikapseleita. Lentoaseman alueella, noin 20 minuutin kävelymatkan päässä terminaaleista, sijaitsee myös Suomen ilmailumuseo, jonka kokoelmissa on jopa 80 lentokonetta. Ellei jatkolentoa odotellessa halua tappaa aikaa lentoasemalla tai lähteä noin puolen tunnin päähän Helsingin keskustaan, erilaisia palveluita ja ostosmahdollisuuksia löytyy Kauppakeskus Jumbosta, jonne on parin minuutin taksimatka tai bussilla alle 15 minuuttia. Jumbon yhteydessä on myös Viihdekeskus Flamingo, jossa on muun muassa vesipuisto, megazone, hohtogolf ja keilausta.